Tekort aan klaskamers 'n skande | Netwerk24
Tekort aan klaskamers 'n skande
Deur Izak Berg, Marchand 01 Februarie 2020 05:00
Aan die begin van die skooljaar in 2019 was daar ook duisende kinders wat nie plek in skole gehad het nie. In Die Burger is destyds berig dat 5 700 leerlinge in Februarie 2019 nie plek gekry het nie.
Debbie Schäfer, Wes-Kaapse LUR vir onderwys, het gesê dat 15 skole gebou sal moet word om die leerlinge te akkommodeer en 480 onderwysers sal aangestel moet word.
Vanjaar was die toestand soortgelyk en duisende leerlinge het teen skoolopening nie plek gehad nie, en duisende was reeds soos sardientjies in oorvol skole ingeprop.
Hoe lank gaan dié toedrag van sake voortduur?
Daar moes reeds jare gelede beplan en voorsiening gemaak gewees het vir die toename in leerlinge oral in die land, veral in stedelike gebiede. Niks is egter gedoen nie en mense soos Lesufi, LUR vir onderwys in Gauteng, maak nou politiek van die tragedie.
Dit is 'n skande en 'n aanklag teen die regering, want goeie onderwys is kinders se reg. Gaan die trauma weer volgende jaar herhaal word?